Kinderporno: Interpol help SA’ner vastrekArgieffoto ŉ 34-jarige man verskyn Donderdag in die Bellville-landdroshof in die Wes-Kaap in verband met die besit en verspreiding van kinderpornografie. Die man is Dinsdag in Parow in hegtenis geneem tydens ŉ gesamentlike operasie tussen die Gautengse ondersoekeenheid van die Suid-Afrikaanse Polisiediens se eenheid teen gesinsgeweld, kindermishandeling en seksoortredings (GKS) en Amerikaanse departement van binnelandse veiligheid. “Die verdagte is in hegtenis geneem nadat die departement [van binnelandse veiligheid] in Januarie via Interpol ŉ navraag ontvang het,” het brig. Vishnu Naidoo, woordvoerder van die polisie, gesê. “Die ondersoekeenheid in Gauteng, wat fokus op misdade teen die seksuele uitbuiting van kinders in die res van Suid-Afrika, het ondersoek ingestel en dit het die span op die man se spoor in Kaapstad gebring.” Die verdagte se huis is tydens die inhegtenisneming ondersoek en die polisie het beslag gelê op ŉ tabletrekenaar, ŉ videospeler, twee USB-stokkies, ŉ USB-video-aanpasser, drie selfone, honderde CD’s, een hardeskyf, ŉ mikro SD-kaart en een SD-kaart. Naidoo het dit benadruk dat die noue werksverhouding wat die GKS binne die eenheid en tussen ander wetstoepassingsagentskappe wêreldwyd gevestig het, is die hoofrede waarom dit so suksesvol is om oortreders van kinderpornografie en seksuele uitbuiting landswyd aan te keer. Die wêreldwye ondersoek na ŉ groot kinderpornografiekring duur voort. “Verdere inhegtenisnemings is nie uitgesluit nie,” het hy bygevoeg. Dit is nog nie duidelik of die man deel is van Operasie Cloud 9 nie. Maroela Media het in September berig ŉ sesde Suid-Afrikaner is in hegtenis geneem in verband met dié internasionale kinderpornografie-ondersoek. Die 47-jarige makelaar van Vishoek is tydens ŉ klopjag by sy huis in hegtenis geneem. ‘n Johannesburgse student is ook in September in hegtenis geneem. Lees alle vorige berigte oor Operasie Cloud 9 op Maroela Media.